RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelse og forvaltning af Europa-Parlamentets og Rådets direktiv 2000/14/EF af 8. maj 2000 om indbyrdes tilnærmelse af medlemsstaternes lovgivning om støjemission i miljøet fra maskiner til udendørs brug

1.Indledning

Direktiv 2000/14/EF om udendørs støjemission ("direktivet") blev vedtaget den 8. maj 2000 og trådte i kraft den 3. januar 2002. EU's retlige rammer for støjemission fra maskiner til udendørs brug blev indført ved sammenlægning af syv særskilte produktdirektiver og to direktiver om prøvningsprocedurer.

Ifølge direktivets artikel 20 forelægger Kommissionen Europa-Parlamentet og Rådet en rapport om Kommissionens erfaringer med gennemførelsen og forvaltningen af direktivet. Efter alle de nødvendige høringer, særlig med det udvalg, der er nedsat ved direktivets artikel 18, skal Kommissionen forelægge sine konklusioner og eventuelle ændringer af dette direktiv.

På dette grundlag har Kommissionen evalueret direktivet i den periode, hvor det har fundet anvendelse. I forbindelse med evalueringen blev resultaterne af direktivet vurderet på grundlag af dets virkningsfuldhed med hensyn til at opfylde målene, dets effektivitet (med fokus på at undersøge de lovgivningsmæssige — herunder de administrative — omkostninger og fordele) og mulighederne for forenkling og forbedring, dets sammenhæng med anden EU-lovgivning, dets relevans i forhold til de interesserede parters behov og dets EU-merværdi.

Til støtte for evalueringen blev der anvendt forskellige datakilder, der blev gennemført flere høringer af medlemsstater og interesserede parter i de relevante arbejdsgrupper, og der blev gennemført adskillige undersøgelser med henblik på at indsamle ajourførte oplysninger om maskinernes ydeevne inden for anvendelsesområdet og undersøge behovet og muligheden for revision:

·"Study on the experience in the implementation and administration of Directive 2000/14/EC relating to the noise emission in the environment by equipment for use outdoors" ("NOMEVAL"-undersøgelsen) i 2007

·"Impact assessment on possible policy options for reviewing the Outdoor Equipment Noise Directive" ("ARCADIS"-undersøgelsen) i 2009

·"Study on the merger of the Directive on noise from outdoor equipment, 2000/14/EC, with the Machinery Directive, 2006/42/EC" ("CEPS-undersøgelsen") i 2013

·"Study on the experience in the implementation and administration of Directive 2000/14/EC relating to the noise emission in the environment by equipment for use outdoors" ("ODELIA"-undersøgelsen) i 2015-2016

·"Supporting study for an evaluation and impact assessment of Directive 2000/14/EC on noise emission by outdoor equipment" ("VVA-undersøgelsen") i 2017-2018.

Resultaterne af evalueringen indgår i et specifikt arbejdsdokument ("SWD"), der ledsager denne rapport.

2.Direktivets mål og vigtigste bestemmelser

I direktivet fastlægges de retlige rammer for harmonisering af regler og procedurer vedrørende støjemission i miljøet fra maskiner til udendørs brug, der markedsføres i EU. Det har til formål at beskytte borgernes sundhed og velbefindende samt at beskytte miljøet ved at reducere støjemissionen fra maskiner til udendørs brug og at bidrage til et velfungerende indre marked ved at harmonisere kravene til maskiner til udendørs brug med hensyn til støjemission med henblik på at undgå hindringer for den frie bevægelighed for sådanne maskiner.

Direktivets hovedmål er:

·at sikre fri bevægelighed for maskiner til udendørs brug inden for EU's indre marked

·at reducere det tilladelige støjniveau for sådanne maskiner for at beskytte borgernes sundhed og velbefindende samt beskytte miljøet